# שיהיה לכם יום אדום
אחד במאי שמח לכל הקוראות והקוראים! יום העובדים הבינלאומי, יום הסולידריות של מעמד הפועלים, ובאופן כללי היום האדום ביותר בלוח השנה. כמדי שנה, האחד במאי הוא תירוץ טוב לדבר על זכויות עובדים, אבל יותר מכך, הוא תירוץ מצוין לדבר על ספרים אדומים. אולי תתפלאו לדעת, אבל יש לא מעט ספרים בעולם שכותרתם ״הספר האדום״ או ״הספר האדום של כך וכך״. לפעמים יש לכך קשר ישיר לאידיאולוגיה הסוציאליסטית או הקומוניסטית, ולעיתים המונח שאול מעולמות אחרים. כמו למשל ״הספר האדום של החולייתנים בישראל״, שעוסק במיני ציפורים בסכנת הכחדה. כדי לתת כבוד למסורת האדמומית הזו, הכנו לכם השבוע מבחר של ספרים אדומים (שאינם הספר של מאו דזה־דונג). במקרה הכי גרוע תוסיפו קצת צבע לספרייה שלכם:

# 1. הספר האדום של יונג // רות נצר
אחד הספרים האדומים המפורסמים ביותר, הוא זה של גוסטב יונג, הפסיכיאטר הנודע, שכתב על מסע הגילוי העצמי שעבר בין 1913–1916, אחרי הקרע בינו ובין זיגמונד פרויד. התוצאה היא ספר בכריכה אדומה, מלא דיאלוגים עם דמויות דמיוניות שמטרתם לחקור את התת־מודע האישי של יונג, ואת הלא־מודע הקולקטיבי. בספרה של רות נצר אודות הספר של יונג, היא עושה מאמץ מבורך לתווך את הטקסט המכונן ההוא לקורא העכשווי. ספר חובה לכל מי שסבור שהמציאות היא יותר ממה שנראה על פני השטח.

# 2. הספר האדום // אסף ענברי
ספרו של אסף ענברי (שלאחרונה ראה אור הרומן החדש שלו, ״נתן ועמוס״), מגולל את הדרך הפתלתלה שעשו הרעיונות הסוציאליסטיים במדינת ישראל הצעירה. בז׳אנר הייחודי לו, המשלב היסטוריה וספרות, משרטט ענברי את דיוקנאותיהם של שלושה אישים מהשמאל הסוציאליסטי של שנות הארבעים: מפקד ההגנה משה סנה, מנהיג השומר הצעיר מאיר יערי, ומנהיג הקיבוץ המאוחד יצחק טבנקין. דרך סיפוריהם יוצר ענברי דיון רחב יותר בשאלות המהותיות שהטרידו את מנהיגי המדינה כבר מרגעיה הראשונים.

# 3. הספר האדום הקטן של התלמידים // יספר הנסן וסרן יאן הנסן
הספר המשעשע הזה, שכבר קיבל מעמד של קאלט, נכתב בידי שני מורים מדנמרק בשנות השישים. מטרתו המוצהרת של הספר היא לעודד צעירים למרוד בכל מה שמקובל חברתית, ולהתנסות בדברים כמו אלכוהול, סיגריות, חשיש, אוננות וצריכה של פורנוגרפיה. הוא תורגם לעברית בשנת 1979 ואין זה מובן מאליו, כיוון שלא מעט ארצות בזמנו החרימו את הספר ואסרו על הפצתו. מצידנו, אנחנו מעודדים להכניס קצת צבע לחיים.

ההנחה השבועית למנויי המגזין ספרי פילוסופיה עכשיו ב-15% הנחה עם קוד קופון: THINKER *בתוקף עד 8.5.26
< לרכישה באתר

# שמרו לנו מקום על החללית
צילום: עידית נרקיס כ"ץ
ואם כבר אנחנו עסוקים באדום השבוע, החלטנו לסיים את המגזין בסיפורים מכוכב הלכת האדום ביותר: מאדים. הספר היפה ביותר (לפחות לדעתנו) שנכתב אודות מקום מרוחק זה, הוא ״רשימות מן המאדים״ מאת ריי ברדבורי. קלסיקת המדע הבדיוני הזו ראתה אור בארצות הברית בשנות החמישים, והיא מורכבת ממבחר של סיפורים המגוללים את קורות ההתיישבות האנושית על מאדים, על רקע מלחמה גרעינית שמחריבה את כדור הארץ. בני האדם מתחילים לשלוח עוד ועוד חלליות עמוסות במתיישבים, במטרה להקים שם תרבות חדשה, וגם במטרה לברוח מכאן. חלקם מאבדים את שפיותם ונכלאים בשל כך על ידי אנשי המאדים הילידים, אחרים משחזרים את הטעויות שנעשו על כדור הארץ, ואחד מהם מגשים פנטזיה ובונה את ״בית אשר״ מסיפורו של אדגר אלן פו. בזמנים המשונים שאנחנו חיים בהם, כאשר מלחמות חדשות פורצות חדשות לבקרים, רבים מאיתנו חוששים מהעתיד ומפנטזים על מקום אחר, רחוק, לברוח אליו. ספרו של ברדבורי אינו מלא תקווה לגבי הסיכוי שלנו להצליח שם איפה שנכשלנו כאן – אבל לנסות, בכל זאת, לדמיין מקום טוב יותר מותר, ואפילו כדאי.

אל תשכחו: כדי להמשיך לקבל את המגזין השבועי שלנו באופן קבוע, יש להירשם לרשימת התפוצה.
< להרשמה למגזין השבועי

< לתשובות באתר

greenbrothers.co.il | ידידיה פרנקל 39, תל אביב | 03-5238501
לחצו כאן אם אתם רוצים לקבל פחות מיילים - Manage Preferences לחצו כאן אם אתם רוצים להפסיק לקבל מיליים -